Vrou brand dood terwyl man, hond ontsnapDie brand het vroegoggend in die egpaar se enkelbed-buitekamer in Môregloed, Pretoria, uitgebreek (Foto: Verskaf) ŉ 46-jarige vrou van Pretoria is dood toe die buitekamer waarin sy en haar man gewoon het, Woensdagoggend aan die brand geslaan het. Die man en die egpaar se hond kon daarin slaag om betyds te ontsnap. Thabo Charles Mabaso, woordvoerder van die Tshwane-nooddienste, sê die brand het vroegoggend in die egpaar se enkelbed-buitekamer in Môregloed, Pretoria, uitgebreek. Tshwane-nooddienste is om 06:08 na die huis ontbied. Tshwane-nooddienste is om 06:08 na die huis ontbied (Foto: Verskaf) “Met brandbestryders se aankoms op die toneel was die kamer heeltemal in vlamme gehul. Hulle het met twee brandweerwaens en twee nooddiensspanne die brand geblus,” vertel Mabaso. “Die vrou se verkoolde liggaam is by die kamer se voordeur aangetref.” Mabaso sê die man beweer sy vrou het wakker geword en ŉ aansteker gevra. Hy het glo vir haar die aansteker gegee en daarna weer geslaap. Hy het ŉ ruk later wakker geskrik en besef die kamer brand. “Die man het klaarblyklik met die egpaar se hond deur die agterdeur ontsnap. Volgens die man het hy gedink sy vrou is al buite.” Mabaso sê die oorsaak van die brand word ondersoek. Paramedici het die man op die toneel vir skok en moontlike rookinaseming behandel. Hy is daarna per ambulans na ŉ mediese fasiliteit vervoer.